

**Studentica**: Ivana Čulina

**Naslov rada**: Antički bedemi Isse i Pharosa

SEMINARSKI RAD

**Kolegij**: Grci u antičkom Iliriku

**Mentor**: doc. dr. sc. Igor Borzić

**JMBAG**: 0269063510

*Zadar, 26. studenog 2013. godine*

PREGLED RADA

* UVOD
* ANTIČKI BEDEMI ISSE
* osnutak kolonije
* položaj i izgled grada
* istraživanja
* značajke bedema
* Tragurion i Epetion
* zaključak
* ANTIČKI BEDEMI PHAROSA
* otok Hvar
* grad Pharos
* istraživanja
* bedemi
* zaključak
* POPIS LITERATURE
* POPIS ILUSTRACIJA

**UVOD[[1]](#footnote-1)**

Moja današnja tema su antički bedemi Isse i Pharosa, dva značajna grčka grada na obalama Jadrana. **Bedem** (tur. *beden*; arap. *badan:* tijelo, trup) je visok i strm vanjski zid ili nasip oko tvrđave, naselja ili grada. Služio je kao zapreka za neprijatelja, te kao borbeni položaj i zaklon za branitelja. Ujedno je i jedna od najbitnijih značajki planiranih grčkih kolonija.

**Issa** je bila kolonija (*apokía, ktisís*) koju je osnovao sirakuški tiranin Dionizije Stariji, pretpostavljamo, početkom 4. st. pr. Kr. Nakon Dionizijeve smrti se osamostalila i postala nezavisan polis. U građanskom ratu između Cezara i Pompeja 46. g. pr. Kr. izgubila je samostalnost, a za Augusta je postala *oppidum civium Romanorum*.

**Pharos**, današnji Stari Grad na otoku Hvaru, je bio grčka kolonija osnovana od strane jonskih Parana s otoka Para 385./384. g. pr. Kr. Izgubila je samostalnost i bila porušena za Ilirskih ratova krajem 3. stoljeća prije Krista, no sačuvala je urbani karakter i tokom sljedećih stoljeća.

Oba grada su sagrađena za to vrijeme tipičnim sistemom gradnje, tzv. **hipodamskim sustavom**. Karakteristike hipodamskog grada su podjela na geometrijski pravilne dijelove, stroga raspodjela prostora te planirani ortogonalni sustav.

 

Slika 2: Vis

Slika 1: Stari Grad

**ANTIČKI BEDEMI ISSE**

**OSNUTAK KOLONIJE**

Dionizije Sirakuški, osnivač Isse, želio je kontrolirati otok Vis zbog strateškog značaja u planiranju kontrole nad cijelim Jadranom. Luku, na čijem je sjeveru smještena Issa, smjestio je na Prirovo, tada vjerojatno otočić odvojen plitkim gazom od kopna. Zapad otočića je bio izrazito pogodno zaklonište za brodove. [[2]](#footnote-2)

**POLOŽAJ I IZGLED GRADA**

Issa je smještena u dnu Viškog zaljeva, na južnim obroncima Gradine. Do danas je otkriveno otprilike 10% ukupne površine grada, što znači da ne posjedujemo sve ključne informacije o gradu.[[3]](#footnote-3) Iz sačuvanih ostataka znamo kako je gornji dio grada služio za stanovanje, dok je dio uz obalu bio namijenjen za javne građevine.[[4]](#footnote-4) Položaj grada je diktirao izvor pitke vode smješten uz Gradinu. Uz to, zimi taj dio zaljeva najsunčaniji i najtopliji. To su ključni razlozi nedoslovnog pridržavanja Hipodamovih uputa za gradnju kolonijalnog grada, koje sam već spomenula u uvodu.[[5]](#footnote-5)

Issa je zauzimala oko 10 hektara površine, te je po tome, za tadašnje grčke pojmove, bila malen grad. No, mala utvrđena površina je specifičnost i ostalih istočnojadranskih kolonija. Razlozi su prilagođavanje prostoru i morfološkim karakteristikama odabrane lokacije. Naime, na dalmatinskim otocima uglavnom je malo obradive zemlje potrebne za veći broj kolonista. Izravna posljedica toga su male kolonije.[[6]](#footnote-6)

Luka je, zbog zaštite, bila odvojena od grada južnim bedemom. Južna vrata grada su vjerojatno bila izravno okrenuta luci, no ulica jug-sjever je bila previše strma za trgovanje. Zbog toga su glavne prometnice išle u smjeru istok-zapad, što je zahtijevalo postavljanje bočnih vrata. Ukratko, grad je posjedovao sve karakteristike tipičnih grčkih kolonija, no poneku razliku je diktirala morfologija Gradine, tj. najveći problem im je bilo svladavanje uzvisine.[[7]](#footnote-7) Vrh Isse se nalazio na oko 60 m nadmorske visine, što je rezultiralo mnogim stepenicama te terasasto sagrađenim kućama i bedemima.[[8]](#footnote-8)

**ISTRAŽIVANJA**

Bedeme Isse među prvima spominje Ciriaco D'Ancona, talijanski humanist iz 15. stoljeća. U svojim putopisima on navodi stare zidine sagrađene od velikih kamenih blokova, čiji je veći dio porušen od starosti.[[9]](#footnote-9) Među hrvatskim arheolozima koji su istraživali i pisali o bedemima ističu se Šime Ljubić, Mihovil Abramić, Branimir Gabričević i Branko Kirigin.[[10]](#footnote-10) U tijeku su i nova geodetska snimanja koja za cilj imaju rekonstrukciju generalnog izgleda grada, spoznaju idealnog rastera ulica te ukupni izgled i veličinu *insula*. Također, odavno je primijećeno kako istočni bedem ima otklon prema istoku od 9º, što daje razliku od 70 metara u širini dna i vrha grada. Arheolozi pokušavaju shvatiti je li to slučajna greška zbog neravnog terena ili je namjerno planiran širi donji dio grada kako bi se smjestilo više kuća.[[11]](#footnote-11)

**ZNAČAJKE BEDEMA**

U grčko vrijeme Issa je bila utvrđena prema luci jer je iz nje prijetila izravna opasnost. U vrijeme rimske dominacije grad se u potpunosti otvara prema luci.[[12]](#footnote-12) Prije toga, grad je od luke bio odijeljen bedemom. Danas su na tom prostoru smješteni stambeni objekti, te su ostatci grada i luke zbog nivelacije upitni.[[13]](#footnote-13) Bedemi grada i smjerovi ulica su se donedavno mogli identificirati u prostoru. Na bedeme se tijekom krčenja i poljoprivrede nabacivalo kamenje te su donekle sačuvani urbani obrisi Isse.[[14]](#footnote-14)

Issi se prilazilo s jugozapadne strane putem koji vodi uz morsku obalu. Ostatci bedema grada su dobro sačuvani, lice bedema se ponegdje vidi s vanjske ili unutrašnje strane. Ostali dio bedema prepoznaje po uzdužnoj gomili kamenja. Zapadni bedemi su sačuvani u dužini od 300 m, sjeverni 240 m, istočni 280 m, dok su ostatci južnog bedema još uvijek upitni. Vidljivo je da bedemi tvore gradski prostor približno trapeznog oblika. Za sada nema vidljivih znakova da su bili pojačani kulama.[[15]](#footnote-15) Bedemi Isse široki su 2,4 m. S vanjske i unutrašnje strane komponirani su od pravilno obrađenih kamenih blokova različitih veličina, u vodoravnim nizovima, bez upotrebe vezivnih sredstava. Između ta dva lica bedem je bio ispunjen sitnim neobrađenim kamenom (*emplèkton*).[[16]](#footnote-16)

Fasadno kamenje je bilo nejednake veličine, pravokutna oblika i bez malternog veziva, postavljeno je u približno horizontalnim redovima (*lithoi pseudisodomoi*). Uglavnom na rubovima kamenih blokova nema klesarski izrađenih udubljenja (*anathyrosis*) pomoću kojih se postizala pravilnost horizontalnih i vertikalnih linija. Isejski gradski bedemi i tehnikom svoje gradnje i općim izgledom tipološki se uklapaju u fortifikacijsku arhitekturu IV-I stoljeća stare ere u našim krajevima.[[17]](#footnote-17)

Jedna od specifičnosti isejskih bedema je tzv. „zapadno koljeno“. Naime, 130 m od današnje obale zid se prelama pod pravim kutom, pravi koljeno od cca. 6 m i onda ponovo ravno nastavlja prema vrhu. Moguće da je bio zamjena za kule i imao obrambeni smisao, što bi moglo značiti i da su zapadna vrata bila u blizini. Tu teoriju podržava činjenica kako je zapadna strana najpovoljnija za napade zbog relativno ravnog prostora.[[18]](#footnote-18)

Promjene u izgledu bedema su nastupile u doba Cezara. Arheolozi pretpostavljaju kako je porušen dio zapadnih bedema zbog gradnje terma. Unatoč teorijama, arheološka iskapanja i geodetske snimke nedostaju za potvrdu.[[19]](#footnote-19) Arheološka istraživanja napreduju svakim danom, no ljudi i priroda su učinili svoje: nije poznat točan položaj ulica, javnih površina i hramova, nedostaje južni potez bedema te dijelovi istočnog i zapadnog bedema. Ipak, ostatci se još uvijek naziru u stoljetnim kamenim krčevinama.[[20]](#footnote-20)

**TRAGURION I EPETION**

Issa je u vrijeme svog najvećeg razvoja osnovala dvije naseobine, Tragurion i Epetion. Obe su bile obzidane bedemima.

Parametar bedema Traguriona nije dobro poznat. Znamo da je obuhvaćao samo istočni dio otočića na kojem je naseobina bila smještena. Pretpostavljamo kako je gradsko područje zauzimalo prostor od 0.3 do 0,4 ha.[[21]](#footnote-21)

Epetion je bilo naselje okrenuto sjeveroistoku. S te strane su ga štitili bedemi koji su i danas vidljivi u dužini od oko 20 m. Bili su široki 3,4 m, što je za 1 m šire od isejskih. Sačuvani su temelji gradskih vrata. Bedemi su građeni u suhozidu, slični isejskima. S južne strane grad štiti strma hrid, pa tu vjerojatno nije bilo bedema. Veličina utvrđenog prostora, pretpostavljamo,bila je oko 0,35 ha.[[22]](#footnote-22)

**ZAKLJUČAK**

Issa je bila izgrađena po Hipodamovoj shemi, uz pojedine razlike kao posljedice morfologije prostora. Danas nam je vrijedan spomenik grčke urbanizacije. Grad je imao 4 glavne ulice, razmaknute oko 50 metara.[[23]](#footnote-23) Bedemi su poprilično dobro sačuvani, no zub vremena je utjecao na njih. Ipak, iz ostataka možemo iščitati bitne podatke o veličini, razvoju i prošlosti grada.

Issa nije malo istraživana, no nedostaje objava iskopanog materijala. Izostanak cjelovite i sistematične obrade viških nalaza nam i danas predstavlja popriličan problem. Nažalost, jedan od ključnih lokaliteta je nedovoljno znanstveno obrađen.[[24]](#footnote-24)



Slika 3: mapa Isse i okolnih nalazišta

**ANTIČKI BEDEMI PHAROSA**

**OTOK HVAR**

Kolonija jonskih Parana osnovana je na sjevernom središnjem dijelu otoka. Tu se nalazi najveća i najplodnija ravnica na jadranskim otocima – Starigradsko polje. Otok Hvar je zbog svog položaja bio često stajalište pomoraca, te su se luke razvile zahvaljujući lokalnoj izvoznoj ekonomiji.[[25]](#footnote-25)

**GRAD PHAROS**

Do sada je istraženo oko 1-2% ukupne površine Pharosa. Istraživači pretpostavljaju kako je utvrđena površina grada zauzimala prostor od oko 10 ha. Dijelovi grčkog grada su ranije uništeni,a mali dio koji je preživio je nedovoljno znanstveno obrađen jer su arheološka iskopavanja loše vođena. Znamo da se Pharos nalazio na južnoj obali Starogradskog zaljeva. S njegove istočne strane se prostire Starogradsko polje. Plodno tlo, u kombinaciji sa izvorima vode u neposrednoj blizini,je diktiralo nedoslovno pridržavanje hipodamskog sustava gradnje.



Slika 4: položaj Hvara i Pharosa

**ISTRAŽIVANJA**

Prvi opis ostataka zidina dao je Antun Matijašević Karamaneo u 18. stoljeću. Opisao je impresivne i velike ostatke zidina sastavljenih od velikih četvrtastih blokova. Među ostalim istraživačima ističu se Jerolim Budrović, Niko Duboković-Nadalini, Mladen Nikolanci i Jakša Barbir. Branimir Gabričević se također bavio Pharosom. On smatra kako je grad imao četvrtasti oblik sa stranicama od po 250 m, te kako je imao centripetalan izgled.[[26]](#footnote-26)

**BEDEMI**

Ni danas ne znamo koliko su dugi bedemi Pharosa bili.[[27]](#footnote-27) Jedini sigurni ostatci su sjeverni, istočni i južni dijelovi bedema. Tragova zapadnih bedema nema. Na temelju dosadašnjih iskopavanja nema 100% točnih podataka. No, znanstvenici pretpostavljaju kako je bilo utvrđeno oko 10 ha površine.[[28]](#footnote-28) Jedini sigurni ostatci bedema se nalaze oko crkve sv. Ivana.Iskopavanja nisu dovršena, te je stoga interpretacija nejasna. Sačuvan je ugao bedema. Pravac bedema u smjeru sjever-jug dug je 9 m, a pravac istok-zapad 13 m. Bedemi su sastavljeni od velikih kamenih pravokutnih blokova raznih veličina, složenih u redove, ukupne širine oko 3 m. Između unutarnjeg i vanjskog lica nasuto je sitnije kamenje nepravilnog oblika, te je čvrsto nabijeno. Dio bedema je nažalost stradao 1930. god., kada se gradila cesta prema gradu Hvaru.[[29]](#footnote-29)

**ZAKLJUČAK**

Pharos se nalazio u Starigradskom zaljevu. Njegovi ostatci bedema su nedovoljni za shvaćanje šire slike utvrđenog područja. Sigurno znamo kako tehnikom gradnje pripadaju helenističkom razdoblju. Kao i kod gradnje Isse, primijenjen je hipodamski sistem gradnje uz poneku preinaku ovisnu o okolnom prostoru.

 

Slike 5 i 6: ostatci bedema kod crkve sv. Ivana

POPIS LITERATURE

* **GABRIČEVIĆ, B., 1968** – *Antički spomenici otoka Visa*, Split
* **KATIĆ, M., 2009** – *Urbanistički i kulturni profil antičke Isse*, doktorska disertacija, Zadar
* **KIRIGIN, B., 1996** – *Issa. Grčki grad na Jadranu*, Zagreb
* **KIRIGIN, B., 2004** – *Faros, parska naseobina*, Prilog proučavanju grčke civilizacije u Dalmaciji, Vjesnik za arheologiju i historiju dalmatinsku 96, Split
* **SUIĆ, M., 2003** – *Antički grad na istočnom Jadranu*, Zagreb

POPIS ILUSTRACIJA (24. 11. 2013. godine):

**Slika 1**: http://1.bp.blogspot.com/\_ZUjnwb17qiY/TKDeqM7KvwI/AAAAAAAAAnk/-e\_c7pk95kM/s1600/IMG\_0217.JPG

**Slika 2**: http://4.bp.blogspot.com/\_IzLy3F4NIX4/SHjPpCMn3I/AAAAAAAAAQk/mf3yNMjsZQM/s400/stari\_grad\_hvar1.jpg

**Slika 3**: Boris Čargo, *Helenistički grobovi kod rasadnika palmi u Visu*, 2008, Split

**Slika 4:** http://www.hydriaproject.net/images[/](http://www.hydriaproject.net/images/cases/croatia_faros/T2_map_of_croatia_faros.jpg)cases/croatia\_faros/T2\_map[\_](http://www.hydriaproject.net/images/cases/croatia_faros/T2_map_of_croatia_faros.jpg)of\_croatia\_faros.jpg

**Slika 5:** http://www.island-hvar.info/hvar\_images/stari\_grad\_faros.jpg

**Slika 6:** http://upload.wikimedia.org/wikipedia/commons/thumb/3/3c/Archaelogical\_site\_in\_Stari\_Grad\_next\_to\_Church\_of\_St.\_John\_(Crkva\_sv.\_Ivan).jpg/250px-Archaelogical\_site\_in\_Stari\_Grad\_next\_to\_Church\_of\_St.\_John\_(Crkva\_sv.\_Ivan).jpg

1. M. SUIĆ, 2003, 60.-62. [↑](#footnote-ref-1)
2. M. KATIĆ, 2009, 76. [↑](#footnote-ref-2)
3. B. KIRIGIN, 1996, 16. [↑](#footnote-ref-3)
4. B. KIRIGIN, 1996, 59. [↑](#footnote-ref-4)
5. B. KIRIGIN, 1996, 63. [↑](#footnote-ref-5)
6. M. KATIĆ, 2009, 69. [↑](#footnote-ref-6)
7. M. KATIĆ, 2009, 76. [↑](#footnote-ref-7)
8. M. KATIĆ, 2009, 78. [↑](#footnote-ref-8)
9. B. KIRIGIN, 1996, 25. [↑](#footnote-ref-9)
10. M. KATIĆ, 2009, 74. [↑](#footnote-ref-10)
11. M. KATIĆ, 2009, 77. [↑](#footnote-ref-11)
12. M. KATIĆ, 2009, 68. [↑](#footnote-ref-12)
13. M. KATIĆ, 2009, 73. [↑](#footnote-ref-13)
14. M. KATIĆ, 2009, 74. [↑](#footnote-ref-14)
15. B. KIRIGIN, 1996, 56. [↑](#footnote-ref-15)
16. B. KIRIGIN, 1996, 57. [↑](#footnote-ref-16)
17. B. GABRIČEVIĆ, 1968, 20.-21. [↑](#footnote-ref-17)
18. B. GABRIČEVIĆ, 1968, 20.-21. [↑](#footnote-ref-18)
19. B. KIRIGIN, 1996, 69. [↑](#footnote-ref-19)
20. M. KATIĆ, 2009, 77. [↑](#footnote-ref-20)
21. B. KIRIGIN, 1996, 65. [↑](#footnote-ref-21)
22. B. KIRIGIN, 1996, 66. [↑](#footnote-ref-22)
23. M. KATIĆ, 2009, 80. [↑](#footnote-ref-23)
24. M. KATIĆ, 2009, 11 [↑](#footnote-ref-24)
25. B. KIRIGIN, 2004, 15 [↑](#footnote-ref-25)
26. B. KIRIGIN, 2004, 67.-68. [↑](#footnote-ref-26)
27. B. KIRIGIN, 2004, 11. [↑](#footnote-ref-27)
28. B. KIRIGIN, 2004, 69. [↑](#footnote-ref-28)
29. B. KIRIGIN, 2004, 74.-75. [↑](#footnote-ref-29)